答王定國問疾
作者：蘇轍
朝代：宋

paragraphs: 五年竄南荒，頑質不伏病。
吸清吐濁穢，氣練骨隨勁。
澹然久忘歸，寂寂就遐屏。
國恩念流落，牽挽畀鄰境。
葉舟泝長江，藤鞋過重嶺。
峽深蔦蘿惡，山嶮崖石橫。
恢台夏初發，氛霧秋愈盛。
菘薤食有時，豚羔詎曾省。
門開訟氓入，日晏鴂舌競。
肝脾得寒熱，冰炭迫晨暝。
俚醫固空疏，蠻覡劇粗猛。
老妻但坐哭，遺語未肯聽。
長子亦在床，一卧昏不醒。
思歸未可得，即死副前定。
如如性終在，冉冉歲將冷。
筋骸稍輕安，冠服强披整。
餘方厭苓朮，日食禁醪茗。
髮衰亂隨櫛，骨瘦空看影。
簿書勉復親，環玦非所請。
馬老固伏櫪，槎流舊安井。
凌兢就輕車，邂逅出修綆。
此生誠夢幻，俯仰成吊慶。
故人枉新詩，萬里慰孤耿。
賞音我非曠，斫鼻君真郢。
南遷昔所同，卧疾今亦並。
遠行信由天，未死庸非命。
歸舟正飄兀，齋舍念清凈。
作書附鴻翼，去路瞻斗柄。
閘水漸安流，吳音未全正。
一樽對清言，及此冬夜永。